Jonas wis nog niks van Nelson Mandelabaai-burgemeesterskap | Maroela Media
"Ek is 'n lid van die ANC. Ek sal doen wat die ANC my sê om te doen. Daar was nog nie enige kommunikasie van die ANC nie, so ek kan nie kommentaar lewer oor die kwessie nie," het hy gesê terwyl hy die bekendstelling van die Teen-Rassisme-week in Johannesburg bygewoon het.
Die Ekonomiese Vryheidsvegters het aangekondig dat hy volgende maand tydens die raadsvergadering 'n mosie van wantroue gaan instel teen die DA-burgemeester, Athol Trollip, om die DA te straf dat die party die mosie van grondonteiening sonder vergoeding in die parlement teengestaan het.
Die EFF het tot onlangs nog saam met die DA teen die ANC gestem by koalisiemunisipaliteite en het die DA gehelp om die oormag te kry by drie sleutelmetro's ná die plaaslikeregeringsverkiesing in 2016.
Julius Malema, leier van die EFF, het vroeër gesê Jonas is "onbesoedel" nadat hy geweier het om 'n groot bedrag kontant te aanvaar as omkoopgeld van die Gupta-familie.
Die regerende ANC het die EFF se dramatiese skuif verwelkom en gesê hy is gereed vir gesprekke met die rooi barette. Sokkerbaas Danny Jordaan was die laaste ANC-burgemeester van Nelson Mandelabaai voor Trollip. Hy is in Junie 2015 deur die ANC na Nelson Mandelabaai ontplooi om as burgemeester te dien ná die uitvoerende streekskomitee in Januarie daardie jaar ontbind het.
Jordaan het egter nie meer opgedaag vir raadsvergaderings nadat die DA- beheerde raad aangestel is nie. Hy het ook daarna sy bedanking ingedien.
Jonas het gesê probleme by die land se munisipaliteite is nie net polities van aard nie. "Dit gaan ook oor die verskillende vaardighede wat by 'n munisipaliteit benodig word. Hierdie idee dat een persoon alles kan verander, is verkeerd. Dis 'n verkeerde manier om probleme te probeer oplos, maar ek kan nie spesifiek kommentaar lewer oor die Nelson Mandelabaai-kwessie nie; dit is net die ANC wat iets daaroor kan sê, nie ek nie."
Wie is die president in hierdie land???? Lyk my Julius Malema se nou wat in hierdie land moet gebeur.